| Tarichos departamentas*Departamento de Tarija* |
| --- |
| 

|  |  |
| --- | --- |
|  |  |
|  |  |
|  |

 |
|  |
|  |
| **Valstybė** | Bolivijos vėliava Bolivija |
| **Administracinis centras** | Taricha |
| **Provincijų** | 6 |
| **Savivaldybių** | 11 |
| **Oficialios kalbos** | ispanų, kečujų, gvaranių |
|  |
| **Gyventojų** (2007) | 484 249 |
| **Plotas** | 37 623 km² |
| **Tankumas** (2007) | 13 žm./km² |

**Tarichos departamentas** (isp. *Departamento de Tarija*, keč. *Tarija suyu*, aim. *Tarixa jach'a suyu*) – vienas iš devynių Bolivijos administracinių vienetų, esantis šalies pietuose. Tai mažiausias plotu Bolivijos departamentas, kurio teritorija sudaro 3,42 % šalies teritorijos. Departamento sostinė – Taricha.

Pavadinimo kilmė
----------------

Manoma, kad pavadinimas gali būti kilęs iš ispanų ekspedicijos nario *Francisco de Tarija*, pirmojo ispano aplankiusio slėnį, kuriame dabar įsikūręs Tarichos miestas, pavardės.

Istorija
--------

XVIII a.-XIX a. pradžioje departamento teritorija priklausė La Platos vicekaralystei. 1810 m. Tarichos gyventojai buvo vieni pirmųjų prisijungę prie Gegužės revoliucijos, po kurios departamento teritorija buvo prijungta prie Jungtinių La Platos provincijų. 1825–1826 m. departamentas buvo Argentinos provincija, tačiau 1826 m. tarp Argentinos ir Bolivijos prasidėjo teritoriniai ginčai, kuriuos laimėjo Bolivija. 1831 m. rugsėjo 24 d. valdant maršalui Andrés de Santa Cruz, buvo įkurtas Tarichos departamentas.

1938 m. po Čako (isp. *Chaco*) karo su Paragvajumi Bolivija prarado dalį Tarichos departamento teritorijos.

Geografija
----------

Šiaurėje departamentas ribojasi su Čukisakos departamentu, pietuose su Argentina, rytuose su Paragvajumi, vakaruose su Potosi departamentu.

Departamente yra šios kalnų grandinės: *Tacsara*, *San Telmo*, *Morochata*, *Aguarague*, *Caiza* ir *Condado*. Kalnai departamente nėra aukšti.

Hidrografija
------------

Departamentas priklauso La Platos baseinui. Pagrindinės upės: Bermechas, Pilkomajas, Guadalkiviras (isp. *Guadalquivir*), *Grande de Tarija*, Pilaja (isp. *Pilaya*).

Klimatas
--------

Departamentas pasižymi skirtingu klimatu įvairiuose regionuose: vakarų daliai būdingas vidutiniškas ir šaltas klimatas, centriniam regionui – vidutiniškas, o pietiniam regionui – karštas klimatas.

Provincijos
-----------

Tarichos departamento suskirstymas į provincijas
Departamentas padalintas į 6 provincijas, 11 savivaldybių ir 82 kantonus. Departamento provincijos:

* Aniceto Arce
* Burnet O’Connor
* Cercado
* Eustaquio Méndez
* Gran Chaco
* José María Avilés

Demografija
-----------

Tarichos departamento gyventojų skaičius sudaro 4,72 % visų Bolivijos gyventojų. 63,32 % gyventojų gyvena miestuose, 36,68 % gyvena kaimuose. Tarichos departamento gyventojų trukmė (67 metai) – viena didžiausia Bolivijoje.

### Etninės grupės

Departamento indėnų etninės grupės: tobai, matakai, čulupiai, kaikuriai, čirigvanai ir kitos. Iki dabar departamente gyvena daugiau nei 20 skirtingų indėnų genčių, kurių populiacija siekia nuo 20 iki 1500 žmonių. Didžiausia yra gvaranių tauta.

### Gyventojų skaičiaus kaita

| Metai | Gyventojų sk. |
| --- | --- |
| 1900 | 67 887 |
| 1950 | 103 441 |
| 1976 | 187 204 |
| 1992 | 291 407 |
| 2001 | 391 226 |

Ekonomika
---------

Tarichos departamentas turi daug gamtinių resursų, kurių pagrindinis – gamtinės dujos. Jų gavyba sudaro 65,18 % visos šalies gamtinių dujų produkcijos. Gamtinės dujos taip pat yra ir pagrindinė departamento eksporto prekė – jų eksportas sudaro apie 99 % viso departamento eksporto. Daugiausiai eksportuojama į Braziliją. Taip pat eksportuojama į Argentiną ir JAV.

Regione yra stipri vyno pramonė, gaminamas vynas žinomas ir už Bolivijos ribų. Guadalkiviro ir Pilkomajo upėse yra reikšmingi žuvies ištekliai.

Tarichos departamentas sukuria 11,5 % Bolivijos BVP.

Turizmas
--------

Tarichos departamento garsios vietos:

* Jakuiba (isp. *Yacuiba*) – pasienio su Argentina miestas. Tai reikšmingas centras, pasižymintis įvairia augmenija ir gyvūnija. Mieste vyksta kasmetinis tarptautinis muzikos festivalis *Festifront*.
* Viljamontesas (isp. *Villamontes* ) – džiunglių miestas, kuriame vyksta tarptautinis žuvų festivalis.
* San Lorensas – miestas, kurioje gimė nacionalinis didvyris ir partizanas Manuelis Eustakijus Mendesas (isp. *Manuel Eustaquio Méndez*), žinomas kaip *Moto*. Miestas pasižymi ispanišku kolonijiniu stiliumi su grįstomis gatvėmis ir drožinėtais balkonais. Yra Moto Mendeso namas, muziejus.
* Bermechas (*Bermejo*) – pasienio su Argentina miestas, žinomas medžioklės ir žvejybos galimybėmis. Mieste vyksta ir tarptautinis festivalis *Festival Internacional del Lapacho*.

Šaltiniai
---------

1. ↑  Bolivija ir pagrindiniai miestai/Taricha Archyvuota kopija 2010-12-12 iš Wayback Machine projekto.
2. ↑  Bolivija (2007) Archyvuota kopija 2007-07-11 iš Wayback Machine projekto.
3. ↑  Bolivijos departamentai
4. ↑  Tarichos departamento statistika (2007)[neveikianti nuoroda]

Nuorodos
--------

* Tarichos departamento miestų sąrašas [neveikianti nuoroda] (anglų kalba)
* Tarichos departamento statistikos (2007)[neveikianti nuoroda] (ispanų kalba)

  



| Bolivijos departamentai | Bolivijos vėliava |
| --- | --- |
| Benis | Čukisaka | Kočabamba | Potosi | La Pasas | Oruras | Pando | Santa Krusas | Taricha |